Diari Oficial de la Generalitat Valenciana


Sumari del DOGV 6408, del 30-11-2010 (2010/12393)

RESOLUCIÓ de 26 de novembre de 2010, del director general de Personal de la Conselleria d'Educació, per la qual s'acorda la publicació de l'acord subscrit per la Conselleria d'Educació i les organitzacions sindicals pel qual s'establix el sistema de provisió de llocs de treball en règim d'interinitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6408

Data del DOGV
:   30-11-2010

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2010/12762


Data del document
:   26-11-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * personal docent
    * funcionari
    * treball temporal
    * administració del personal
    * legislació

RESOLUCIÓ de 26 de novembre de 2010, del director general de Personal de la Conselleria d'Educació, per la qual s'acorda la publicació de l'acord subscrit per la Conselleria d'Educació i les organitzacions sindicals pel qual s'establix el sistema de provisió de llocs de treball en règim d'interinitat. [2010/12187]  
La Llei 7/2007, de 12 d'abril, de l'Estatut Bàsic de l'Empleat Públic, establix amb caràcter bàsic per a totes les Administracions Públiques, les condicions de la negociació col·lectiva, representació i participació institucional per a la determinació de les condicions de treball dels empleats públics.  
En el marc de la mesa sectorial d'educació, de conformitat amb el que disposen els articles 33.4 i 33.5 de l'Estatut Bàsic de l'Empleat Públic, s'ha desenvolupat el procés de negociació que ha culminat amb la firma del corresponent acord per part de la Conselleria d'Educació i les organitzacions sindicals representades en la dita mesa.  
En virtut d'això, i segons el que disposa la Llei 5/1983, de 30 de desembre, del Govern Valencià, en el Decret 118/2007, de 27 de juliol, del Consell, pel que s'aprova el Reglament Orgànic i Funcional de la Conselleria d'Educació, i en l'article 37 de la Llei 7/2007, de 12 d'abril, de l'Estatut Bàsic de l'Empleat Públic, resolc:  
Article únic  
Acordar la Publicació en el Diari Oficial de la Comunitat Valenciana de l'acord pel qual s'establix el sistema de provisió de llocs de treball en règim d'interinitat, subscrit el 23 de novembre de 2010 per la Conselleria d'Educació i les organitzacions sindicals representades en la mesa sectorial d'educació (STEPV-IV, CCOO-PV, ANPE i FETE-UGT), que s'inclou com a annex a la present resolució.  
València, 26 de novembre de 2010.- El director general de Personal: David Barelles Adsuara.  
Annex  
Acord pel qual s'establix el sistema de provisió de llocs de treball en règim d'interinitat  
D'acord amb el preàmbul de la Llei Orgànica 2/2006, de 3 de maig d'Educació, l'educació constituïx sens dubte un dels pilars fonamentals per al desenrotllament de la societat, sent especialment rellevant la tasca que du a terme el professorat per a la millora del sistema educatiu.  
La vocació universal de l'Estatut Bàsic de l'Empleat Públic, aprovat per la Llei 7/2007, de 12 d'abril, el compliment dels principis indicats en l'esmentada Llei Orgànica d'Educació i el creixement del sistema educatiu en la Comunitat Valenciana amb la incorporació d'un important nombre de professors, posa de manifest la necessitat d'abordar una regulació uniforme del procediment de constitució de les llistes d'aspirants i del procediment de provisió de les places en règim d'interinitat.  
D'acord amb el que disposa l'Acord de 8 de maig de 2007, sobre funcionament dels centres docents públics de la Conselleria d'Educació sobre condicions laborals i retribucions del personal funcionari docent no universitari de la Comunitat Valenciana, on es fixa el compromís de negociar un nou acord per al personal interí que millore l'actual sistema i facilite la provisió de les places, és procedent l'actualització i revisió del marc establit en el pacte sobre provisió de llocs de treball en règim d'interinitat subscrit el 24 de maig de 1993, Addenda de 1999, de conformitat amb les previsions de la Llei Orgànica d'Educació, de l'Estatut Bàsic de l'Empleat Públic i la resta de normativa d'aplicació, introduint millores en el sistema de provisió, com ara la voluntarietat en l'adjudicació de determinades places o la progressiva opció provincial en l'adjudicació de vacants en totes aquelles borses on això siga possible, que redunden, en última instància, en una millor qualitat de l'educació per a tot l'alumnat.   
Dins d'este context, els firmants del present acord consideren que la implantació de la normativa en matèria d'educació, unida a les necessitats permanents del professorat en règim d'interinitat que l'estructura i funcionament del sistema educatiu requerix satisfer, determina la conveniència d'acordar les condicions en què accedix i desenrotlla les seues funcions el personal docent interí, de manera que permeta compatibilitzar la salvaguarda de les expectatives d'ocupació laboral d'este col·lectiu amb l'especialització imprescindible que les noves ensenyances demanden i les necessitats de personal del sistema educatiu.   
Per tot el que s'ha exposat, és procedent establir les condicions i criteris que han de regir la constitució i orde de les llistes de personal docent que ha d'ocupar els llocs vacants i atendre les substitucions en els centres públics docents, no universitaris, dependents de la Conselleria d'Educació, en els quals s'impartixen les ensenyances previstes en l'article 3.2 de la Llei Orgànica 2/2006, de 3 de maig d'Educació, d'acord amb el que establix l'apartat 2, lletres a) i b), de l'article 10 de l'Estatut Bàsic de l'Empleat Públic que determina el nomenament de funcionariat interí, entre altres, per als supòsits d'existència de places vacants quan no siga possible cobrir-les amb per personal funcionari de carrera, així com de substitució transitòria dels titulars.  
Per a aconseguir estos objectius, la Conselleria d'Educació i les organitzacions sindicals STEPV-IV, CC.OO-PV, ANPE i FETE-UGT en el marc de negociació establert en la Llei 7/2007, de 12 d'abril, de l'Estatut Bàsic de l'Empleat Públic, prèvia negociació efectuada en el marc de la mesa sectorial d'educació, convenen en subscriure el present Acord en los termes que seguixen:  
CAPÍTOL I  
Àmbit de l'acord  
Article 1. Objecte  
L'objecte del present acord és la regulació del procediment per a la provisió, en règim d'interinitat, dels llocs docents en centres públics dependents de la Conselleria d'Educació que impartixen les ensenyances regulades en la Llei Orgànica 2/2006, de 3 de maig, d'Educació.  
Article 2. Àmbit funcional i territorial  
El present acord serà aplicable al personal funcionari docent interí que impartix o haja d'impartir ensenyances regulades per la Llei Orgànica d'Educació en algun centre docent públic dependent de la Conselleria d'Educació.  
Article 3. Vigència de l'acord  
El present acord tindrà una vigència de quatre cursos escolars complets, i si no hi ha denúncia per alguna de les parts amb una antelació de sis mesos a la finalització del curs escolar, es considerarà prorrogat automàticament per curs escolar.   
CAPÍTOL II  
Provisió  
Article 4. Orde de preferència per a l'accés a vacants i substitucions en règim d'interinitat  
1. El personal aspirant a un lloc de treball en règim d'interinitat figurarà ordenat en les llistes que s'elaboraran per cos i especialitat, excepte en el cas del cos de mestres, en qual es confeccionarà una única llista per a totes les especialitats.   
2. L'accés a vacants i substitucions en règim d'interinitat s'efectuarà entre el personal que es trobe en algun dels següents supòsits relacionats per orde de prioritat:  
a) Personal docent inscrit en les actuals borses de treball que haja prestat servicis com a interí en algun centre públic docent dependent de la Conselleria d'Educació.   
El personal docent amb servicis prestats mantindrà l'orde existent en la llista corresponent.   
b) Personal docent d'unitats concertades que han deixat d'estar-ho, que figuren en la borsa corresponent constituïda per la Conselleria d'Educació.  
Este personal s'ordenarà atenent als criteris de mèrit i capacitat que s'establisquen.   
c) Els participants en els procediments selectius d'ingrés en la funció pública docent convocats a la Comunitat Valenciana, que no han sigut seleccionats i no hagen prestat servicis.   
Este personal s'ordenarà de forma decreixent segons l'any de la convocatòria en què van participar i, dins d'este, segons el número d'orde assignat d'acord amb la puntuació obtinguda en cada convocatòria.   
d) El personal integrant de les borses extraordinàries de treball, sense servicis prestats, sempre que no hagen sigut exclosos d'estes, ordenats segons la seua pròpia baremació.   
3. Per a cada curs escolar s'actualitzaran les llistes en les quals: les exclusions per concórrer algun dels supòsits de l'article 8; les promocions del personal de l'apartat 2, blocs b), c) i d), com a conseqüència de la prestació de servicis, a l'apartat 2, bloc a), en el mateix orde en què es troben en el bloc de procedència; i la incorporació de nous aspirants.   
4. Els que aspiren a l'exercici de llocs de treball en règim d'interinitat hauran de complir els mateixos requisits generals i específics de titulació que la normativa exigix als funcionaris de carrera per a ocupar el lloc de treball de què es tracte, així com la resta de requisits generals exigits per la legislació vigent als funcionaris de carrera per a ingressar en els cossos i especialitats de la funció pública docent.   
5. Amb caràcter previ a les adjudicacions d'inici de curs, la direcció general competent en matèria de personal docent publicarà en els taulers d'anuncis de les direccions territorials d'Educació i en la pàgina web de la Conselleria d'Educació (http://www.edu.gva.es) les llistes amb els candidats a cobrir llocs de treball vacants en règim d'interinitat i substitucions en els centres públics docents dependents de la Conselleria d'Educació.   
Article 5. Determinació de llocs de treball per a la seua cobertura  
1. Les vacants oferides en les crides que s'efectuen fins al 31 de desembre seran d'acceptació obligatòria. Progressivament s'ampliaran les borses on l'obligatorietat tindrà referència provincial, sense perjuí de les borses que ja la tenen.  
2. Les substitucions que s'oferisquen durant el curs escolar i les places que s'oferisquen a partir de l'1 de gener seran de provisió voluntària.   
No obstant això, per al supòsit que la plaça no fóra triada voluntàriament per cap aspirant, s'assignarà d'ofici atenent a l'orde de prelació existent en la corresponent borsa i a la referència provincial triada pels aspirants.   
3. Sense detriment del que disposen els dos apartats anteriors, es consideraran places de provisió voluntària absoluta:  
a) Les que tinguen naturalesa d'itinerants,  
b) Les de temps parcial,  
c) Les corresponents a reduccions de jornada.  
Les places de provisió voluntària absoluta quedaran així especificades en les convocatòries d'inici de curs o en les setmanals.  
Article 6. Adjudicació de places  
1. Per a l'adjudicació de destinacions prèvies a l'inici del curs escolar (adjudicacions de juliol), mitjançant una resolució de la direcció general competent en matèria de personal docent es convocarà procediment per a la sol·licitud de vacants (places afectades per l'absència de titular i previstes per a tot el curs escolar o per la impossibilitat normativa d'incorporació del titular al llarg de tot el curs escolar) pels interessats, l'assignació de les quals es realitzarà informàticament, llevat que les necessitats del servici educatiu motiven l'ús d'un altre procediment.   
2. En les adjudicacions setmanals que es realitzen a partir de l'1 de setembre i fins al 31 de desembre es diferenciaran:   
a) vacants,  
b) substitucions.  
Mitjançant una resolució de la direcció general competent en matèria de personal docent es regularà el procediment a què hauran d'ajustar-se les adjudicacions setmanals.   
3. Les destinacions adjudicades són irrenunciables, llevat que s'acredite trobar-se en algun dels supòsits previstos en l'article 7.  
Article 7. Desactivació temporal en les borses  
1. Es consideraran en situació de desactivació temporal en les borses, els aspirants que en el moment de produir-se la convocatòria es troben en alguna de les situacions següents:  
a) La prestació de servicis en qualsevol Administració pública, organisme o empresa pública o privada, els quals passaran a l'últim lloc de la seua borsa. Esta circumstància no podrà servir de justificació quan el nomenament s'oferisca per un curs complet.   
b) Ser titular de beca d'estudi o investigació per a formació professional aconseguida en convocatòria efectuada per qualsevol Administració educativa.   
c) Trobar-se en incapacitat temporal per malaltia amb anterioritat a la data en què se'ls oferisca el nomenament d'interí. En este cas, s'haurà d'aportar certificat mèdic acreditatiu de la situació d'incapacitat i comunicar, una vegada desapareguda la dita incapacitat, la seua disponibilitat. Si en el termini d'un mes no s'haguera produït la recuperació de l'aspirant, este haurà de presentar nou certificat mèdic, que acredite la continuïtat de la situació d'incapacitat. Este certificat haurà de renovar-se mensualment mentres no es produïsca la recuperació.  
d) Per causa de violència de gènere.  
e) Per maternitat, paternitat, adopció o acolliment, tant preadoptiu com permanent o simple, durant el temps marcat per la llei.  
Els que es troben en alguna de les esmentades situacions amb caràcter previ a l'inici del curs escolar, podran optar segons el seu orde de la llista al lloc de treball, el qual serà cobert per un altre aspirant a interinitat. Quan la situació de maternitat, adopció o acolliment finalitze, es podrà incorporar a la plaça que van triar anteriorment si esta està ocupada per un substitut i, si no, se'ls assignarà la plaça que corresponga seguint l'orde de la llista.   
f) Per atenció d'un fill o filla menor de 3 anys o d'un familiar fins a segon grau de consanguinitat o afinitat, que per raó d'accident o malaltia greu requerisca una atenció continuada i convisca amb l'interessat. La duració de la desactivació no podrà excedir el curs escolar.   
g) L'exercici de càrrec públic o representatiu que impossibilite l'assistència al treball.   
h) Per causa de força major degudament justificada i apreciada per la direcció general competent en matèria de personal docent.  
2 Els aspirants que es troben en alguna de les situacions enumerades anteriorment hauran de justificar-ho documentalment a través de les direccions territorials competents en matèria d'educació, i mantindran en el mateix lloc que ocupen en les borses, amb l'excepció prevista en la lletra a) els quals passaran a l'últim lloc de la seua borsa, i sense perjuí dels supòsits d'exclusió de les borses per incompliment de l'obligació de justificació.  
3 La sol·licitud de desactivació temporal en les borses podrà efectuar-se des de la data del fet causant i fins al moment anterior a la presa de possessió de la plaça adjudicada.   
Per a l'adjudicació de destinacions prèvies a l'inici del curs escolar, el termini a què es referix el paràgraf anterior finalitzarà l'últim dia hàbil del mes d'agost.   
En el cas que es presente la sol·licitud fora del mencionat termini, s'entendrà desestimada.   
4 La desactivació temporal es mantindrà fins que, per part de l'interessat, es comunique la fi de la causa al·legada o fins a la finalització del termini establit per a esta.   
Article 8. Exclusió de les borses  
S'exclouran de les borses els aspirants que incórreguen en algun dels supòsits següents:  
a) No acceptar, sense causa justificada, el lloc de treball oferit en l'acte d'adjudicació.  
b) No prendre possessió de la plaça adjudicada o no aportar la documentació requerida per a la tramitació del nomenament com a funcionari o funcionària interí o interina dins del termini previst.   
c) Renunciar al lloc de treball una vegada que se n'ha pres possessió d'este, o no incorporar-se al lloc de treball una vegada que s'haja fet pública l'adjudicació.   
d) Incomplir la justificació documental exigida en l'article 7 per a la desactivació temporal en les borses o presentar-la fora del termini establit.   
Article 9. Duració dels nomenaments  
1. Els nomenaments per a la provisió de places vacants que s'efectuen fins al 31 de desembre, així com la substitució de funcionaris amb destinació definitiva que estiguen prestant servicis en qualsevol altra destinació i que d'acord amb la normativa vigent no puguen incorporar-se a les places de què són titulars al llarg del curs escolar, s'estendran des de la data d'iniciació del servici fins a la finalització del curs escolar (31 d'agost), llevat que amb anterioritat es produïsca la provisió reglamentària de la plaça.  
2. Els nomenaments per a substituir durant el curs escolar reduccions de jornada s'estendran fins a la finalització del trimestre escolar en què es va produir el seu nomenament, i es prorrogarà, sempre que l'administració o el personal substitut no manifeste el contrari, per trimestres escolars, tot això sempre que el/la titular no es reincorpore, la qual cosa suposarà el cessament del personal substitut.   
3. La resta de nomenaments tindran duració fins al 30 de juny de cada any, llevat que amb anterioritat es produïsca la reincorporació del titular o del substitut. En este cas es meritaran les parts proporcionals de pagues extraordinàries i vacacions.  
Article 10. Finalització del nomenament  
1. Una vegada que l'aspirant cesse en l'ocupació de la plaça en règim d'interinitat serà activat novament en les borses en què es trobe, sempre que no haja sigut exclòs d'estes, de manera que quedarà disponible per a una nova convocatòria, respectant-se el mateix orde de prelació que tenia en les dites borses.  
2. Quan el cessament es produïsca per incorporació d'un funcionari o funcionària de carrera a la vacant o per la incorporació a esta del funcionari o funcionària substituït/da, l'interí o interina cessat/ada en el lloc podrà ser nomenat/ada de nou per a la mateixa plaça, en el cas en què el professorat titular deixe de prestar servicis efectius en esta plaça en els cinc dies lectius següents al cessament; en el cas que l'aspirant no accepte la plaça no implicarà l'exclusió de la borsa. No serà aplicable el que regula este paràgraf en el cas que l'interí o interina cessat/a haguera resultat adjudicatari/ària d'una altra plaça per mitjà d'un procés d'adjudicació o haja sigut exclòs de la borsa.  
3. Quan el cessament de l'interí o interina es produïsca com a conseqüència de la incorporació d'un funcionari o funcionària de carrera, el cessament del primer es realitzarà en la data en què tinga efectes administratius la incorporació.   
CAPÍTOL III  
Comissió de seguiment  
Article 11. Comissió de seguiment  
1. La conselleria competent en matèria d'educació i els sindicats firmants constituiran una comissió paritària de seguiment de l'acord a fi d'interpretar i vetlar pel seu compliment i pel funcionament de les borses, en especial la incorporació de noves habilitacions i titulacions, estudiar les borses on l'obligatorietat podrà tindre referència provincial, així com qualsevol desplegament que se suscite amb la finalitat de millorar la prestació del servici educatiu.  
En particular, la comissió atendrà els dubtes que de l'aplicació de l'acord es generen, entre altres, les referides a la protecció de la maternitat; intentarà resoldre conflictes, de manera que s'evite l'excessiva judicialització de la vida laboral del funcionariat interí; afavorirà el plantejament de qüestions com les relatives a l'assignació de quotes per a la formació i l'estudi de noves fórmules per a l'accés a la funció pública docent; i analitzarà les resolucions sobre els procediments d'adjudicació de places.   
2. La comissió tindrà caràcter paritari, i estarà formada per un membre de cada organització sindical firmant de l'acord i el mateix nombre de membres en representació de l'administració educativa. La presidència i la secretaria seran exercides pel president o presidenta i el secretari o secretària de la Mesa Sectorial d'Educació, respectivament.   
3. La comissió es reunirà amb caràcter ordinari almenys dos vegades a l'any, i amb caràcter extraordinari quan les circumstàncies així ho facen necessari, i ho sol·liciten, almenys, la mitat dels components de la part social o l'administració educativa.   
DISPOSICIONS ADDICIONALS  
Primera. Sol·licitud de província per a la provisió de places  
La direcció general competent en matèria de personal docent establirà els terminis necessaris durant el curs escolar perquè els integrants de les borses opten, almenys, per una província preferent per a l'ocupació d'una plaça de treball en règim d'interinitat. El/la que no efectue petició s'entendrà que opta indistintament per prestar servicis en un centre de qualsevol de les tres províncies.  
Segona. Condicions de treball  
Les condicions de treball del professorat interí seran les que li foren d'aplicació, dins de les establides amb caràcter general, per als funcionaris docents de carrera, de conformitat amb el que disposa la legislació vigent. En particular, el professorat interí podrà accedir a les convocatòries anuals de la conselleria competent en matèria d'educació per a formació del professorat en condicions anàlogues als funcionaris de carrera.  
Tercera. Continuïtat en el treball  
L'Administració oferirà als interins amb servicis que ocupen vacants i substitucions, llocs de treball de semblants característiques als que en l'actualitat ocupen, sempre que les necessitats del sistema educatiu així ho requerisquen.   
Quarta. Centres de difícil provisió   
Tindran la consideració de centres de difícil provisió, les vacants dels centres docents en què concorren determinades circumstàncies que no afavorixen la seua cobertura.  
La comissió de seguiment determinarà, atenent a aspectes referits a l'entorn del centre i al període de temps requerit per a la provisió de la plaça, les vacants i centres docents públics dependents de la conselleria competent en matèria d'educació que es classifiquen de difícil provisió.   
El nomenament del personal docent interí en vacant de difícil provisió tindrà una duració d'un curs escolar, prorrogable per un curs més, sense que la duració total del nomenament puga excedir dos cursos escolars, independentment del lloc que ocupe l'aspirant en la corresponent borsa, llevat que siga proveït per funcionari/ària de carrera en virtut de concurs de trasllats o de l'acte de suprimits, que siga objecte de supressió d'acord amb les necessitats docents, que es reincorpore el/la titular, que perda la seua qualificació de lloc de difícil provisió o que adquirisca l'aspirant la condició de funcionari/ària de carrera.   
Quinta. Proves especifiques d'aptitud  
En aquelles especialitats que determine la direcció general competent en matèria de personal docent, les convocatòries per a constituir borses extraordinàries podran establir l'obligació de superar proves específiques d'aptitud relacionades amb les dites especialitats.   
Sexta. Nomenaments per urgent provisió  
Quan no hi haja cap aspirant d'una determinada especialitat i siga necessària la immediata cobertura d'una vacant de la dita especialitat, sense necessitat d'esperar a la finalització del procediment per a la constitució de borsa extraordinària de treball, es cridarà els aspirants d'altres borses. La idoneïtat de l'especialitat, així com la necessitat de concurrència d'altres requisits en els aspirants, quedarà determinada per mitjà d'informe de la direcció general competent per raó de les ensenyances corresponents a l'especialitat   
DISPOSICIONS FINALS  
Primera. Entrada en vigor  
El present acord, que substituix al pacte sobre provisió de llocs de treball, en règim d'interinitat, subscrit el 24 de maig de 1993, publicat en el Diari Oficial de la Generalitat Valenciana (DOGV) núm. 2058, d'1 de juliol de 1993, per Resolució de 18 de juny de 1993, del director general de Personal de la Conselleria de Cultura, Educació i Ciència i la seua addenda, de 18 de maig de 1999, entrarà en vigor l'1 de setembre de 2011.   
Segona. Avaluació de l'acord  
A partir de l'1 de gener de 2014 la Comissió de Seguiment efectuarà una avaluació dels resultats obtinguts en aplicació del present acord, elaborant el corresponent informe que podrà motivar l'inici, en el si de la Comissió de Seguiment, d'un grup de treball per a analitzar els diferents aspectes del mateix.